Kamu bisa jelasin ke aku soal Saudari Nivedita dalam bahasa melayu?

Bhagini (Saudari) Nivedita (lahir sebagai Margaret Elizabeth Noble; 28 Oktober 1867 – 13 Oktober 1911) daripada keturunan Scot-Irish ialah seorang pekerja sosial, penulis, pendidik, dan pengikut Swami Vivekananda. Beliau menghabiskan kehidupan awalnya di Ireland. Berasal daripada sebuah keluarga Kristian yang alim, Margaret Noble amat giat dalam pelbagai aktiviti kebajikan sejak kecil lagi. Beliau menjadi seorang guru dan kemudiannya, membuka sebuah sekolah persendirian. Pada tahun 1895, beliau bertemu dengan Swami Vivekananda di London dan mula mengikuti ajarannya. Pada tahun 1898, Cik Noble menerima jemputan Swami Vivekananda untuk pergi ke India. Di India, Swami Vivekananda menamakan Cik Noble sebagai 'Nivedita' (bermaksud "Yang Berbakti kepada Tuhan") dan memberinya ikrar Brahmacharya (ikrar kebujangan sepanjang hayat) pada 25 Mac 1898. Pada November 1898, Nivedita membuka sebuah sekolah perempuan di Baghbazar, Kolkata. Nivedita berhasrat untuk mendidik para pelajar perempuan yang selama itu dinafikan sebarang pendidikan asas. Pada tahun 1899, Nivedita menerima sahutan Vivekananda untuk melakukan kerja-kerja bantuan bagi orang-orang miskin yang ketika itu ditimpa wabak epidemik. Nivedita menjadi salah seorang pembantu Vivekananda dalam memajukan pertubuhan Ramakrishna Mission yang masih baru. Selepas kematian Swami Vivekananda, Nivedita mula bergiat cergas dalam gerakan kebebasan India. Pada 13 Oktober 1911, Saudari Nivedita meninggal dunia di Darjeeling. Memorialnya berbunyi begini, "Saudari Nivedita yang memberikan segalanya kepada India berada di sini".